<classify> MAMLAKA ya Mapato Tanzania TRA imevunja rekodi ya ufanisi wa makusanyo ya asilimia 100.20 kwa mwezi tangu ianzishwe miaka 23 iliyopita, kwa kukusanya Sh trilioni 1.987 Desemba 2019 kutoka lengo la kukusanya Sh trilioni 1.983, ikiwa ni ongezeko la Sh bilioni tano.Kwa mara ya kwanza, TRA Septemba mwaka jana iliandika rekodi ya kukusanya Sh trilioni 1.767 iliyokuwa sawa na asilimia 97.20 ya lengo la kukusanya Sh trilioni 1.817.Aidha katika kipindi cha robo ya pili ya mwaka 20192020 inayohusisha Oktoba, Novemba na Desemba, TRA imefanikiwa kukusanya mapato ya jumla ya Sh trilioni 4.972 sawa na ufanisi wa asilimia 97.49 ya lengo la kukusanya Sh trilioni 5.100.Akizungumza na waandishi wa habari jana jijini Dar es Salaam, kuhusu makusanyo ya kodi kwa kipindi cha robo ya pili ya mwaka 2019, Kamishna Mkuu wa TRA, Dk Edwin Mhede alisema baada ya makusanyo ya Septemba mwaka jana kuvunja rekodi, Desemba imevunja rekodi zaidi tangu mamlaka hiyo ianzishwe mwaka 1996.Dk Mhede alisema pamoja na kwamba makusanyo ya kodi katika miezi hailingani moja kwa moja, lakini miezi ya kikodi ya Septemba na Desemba inawiana, hivyo TRA imevunja rekodi yake yenyewe iliyoiandika Septemba mwaka jana.Makusanyo haya ya Desemba mwaka 2019 ni sawa na ufanisi wa asilimia 100.20 kutoka katika lengo la kukusanya Sh trilioni 1.983 katika kipindi hicho ambayo ni ukuaji wa wastani wa asilimia 22.05 ikilinganishwa na makusanyo ya Sh trilioni 1.628 kwa Desemba mwaka 2018, alisema.Kamishna Mkuu huyo alisema katika robo ya pili ya mwaka 20192020 kwa ujumla, ufanisi umeongezeka baada ya makusanyo ya Sh trilioni 4.972 kuwa sawa na ukuaji wa asilimia 19.78 ikilinganishwa na kipindi kama hicho kwa robo ya pili ya mwaka 20182019 ambapo TRA ilikusanya Sh trilioni 4.151 ikiwa ni sawa na ufanisi wa asilimia 87.59 kutoka katika lengo la kukusanya Sh trilioni 4.739.Akieleza makusanyo ya Oktoba na Novemba, Dk Mhede alisema Oktoba mwaka jana mamlaka hiyo ilikusanya Sh trilioni 1.484 na Novemba ilikusanya Sh trilioni 1.501.Makusanyo haya yalikuwa ni sawa na ufanisi wa asilimia 93.98 kwa Oktoba kutoka lengo la kukusanya Sh trilioni 1.579 na asilimia 97.59 kwa Novemba kutoka lengo la kukusanya Sh trilioni 1.538, alisema.Alisema makusanyo hayo, yanaonesha ukuaji wa asilimia 14.40 kwa Oktoba na asilimia 23.31 kwa Novemba kulinganisha na makusanyo ya Oktoba 2018 na Novemba 2018.Makusanyo haya ni muendelezo wa kiashiria cha wazi kwamba walipakodi na Watanzania walio wengi wameendelea kuelewa, kukubali na kuitikia wito wa Serikali ya Awamu ya Tano, chini ya Rais John Magufuli wa kuongeza mapato ya ndani kwa ajili ya maendeleo ya taifa letu, alisema.Dk Mhede alimshukuru Rais Magufuli, kwa kufuatilia na kuweka msingi imara wa uelewa kwa Watanzania umuhimu wa kulipa kodi na kuonesha kwa vitendo namna kodi zao, zinavyotekeleza miradi mbalimbali mikubwa ya kimaendeleo nchini.Alisema mafanikio hayo, si ya serikali peke yake, bali ni ya walipa kodi wote wa Tanzania na mamlaka hiyo inajivunia wananchi na wafanyabiashara wote, wanaotekeleza wajibu wao bila kushurutishwa kwa mujibu wa sheria.Alisema TRA itaendelea kuweka nguvu katika kukusanya kodi, kwani pamoja na mafanikio hayo, inaamini bado hawajafika mahali pa kuridhika na ukusanyaji huo, hivyo watawatumia wataalamu wa ndani kutengeneza mifumo ya kitekkolojia ya kuongeza mapato nchini.  <topic>: KITAIFA 